ໄຟຟ້າມອດໃນກຸຍບາ ສົ່ງຜົນກະທົບ ປະຊາຊົນ ນັບລ້ານຄົນ 
ໄຟຟ້າໄດ້ມອດລົງ ໃນຕອນເດິກວັນອາທິດ ໃນເມືອງ Ciego de Avila ໃນພາກໃຕ້ຂອງກຸຍບາ ໄປຈົນຮອດນະຄອນຫລວງ Havana ຫ່າງອອກໄປ 400 ກິໂລແມັດ ທາງທິດຕາເວັນຕົກ ສຽງເໜືອ.
ຊາວກຸຍບາຈໍານວນນັບລ້ານຄົນ ໄດ້ຕົກຢູ່ໃນຄວາມມືດສະນິດ ໃນຄືນວັນອາທິດວານນີ້ ກໍຕອນກາງເວັນວັນຈັນທີ່ປະເທດລາວ ຍ້ອນໄຟຟ້າມອດທີ່ກວມໄປທົ່ວຂອບເຂດອັນກ້ວາງຂວາງ ໄຟຟ້າໄດ້ມອດລົງໃນຕອນເດິກວັນອາທິດໃນເມືອງ Ciego de Avila ໃນພາກໃຕ້ຂອງກຸຍບາ ໄປຈົນຮອດນະຄອນຫລວງ Havana ຊຶ່ງຢູ່ຫ່າງອອກໄປ 400 ກິໂລແມັດ ທາງທິດຕາເວັນຕົກ ສຽງເໜືອ ແລະກາຍໄປຮອດແຂວງ Pinar del Rio ທາງພາກ ຕາເວັນຕົກສຸດຂອງເກາະ ທາງການຂອງກຸຍບາຍັງບໍ່ທັນໄດ້ແຈ້ງເຖິງສາຍເຫດຂອງໄຟຟ້າມອດຄັ້ງນີ້ເທື່ອ ໄຟຟ້າໄດ້ກັບຄືນມາໃຊ້ໄດ້ໃນບາງເຂດແລ້ວ ແຕ່ວ່ານະຄອນຫລວງ Havana ຍັງຢູ່ໃນ ຄວາມມືດຢູ່ ຫຼາຍຊົ່ວໂມງຫລັງຈາກໄຟຟ້າມອດ ໄຟຟ້າມອດ ແມ່ນຖືວ່າເປັນເລືອງປົກກະຕິໃນກຸຍບາ ໃນຊຸມປີ 1990 ຕອນທີ່ເກາະ ດັ່ງກ່າວໄດ້ປະເຊີນກັບບັນຫາຂາດເຂີນພະລັງງານນັ້ນ ແຕ່ວ່າໄຟຟ້າມອດ ໃນຂອບ ເຂດອັນກ້ວາງໃຫຍ່ ຄືໃນວັນອາທິດຄັ້ງນີ້ ແມ່ນບໍ່ສູ້ມີ ໃນໄລຍະຫລັງໆນີ້